Diari Oficial de la Generalitat Valenciana


Sumari del DOGV 8527, del 11-04-2019 (2019/3707)

DECRET 52/2019, de 29 de març, del Consell, de modificació del Decret 71/1993, de règim jurídic del Parc Natural de l'Albufera.
-------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2019/03/29/52/dof/vci/html**

### Dades del document

Número de DOGV
:   8527

Data del DOGV
:   11-04-2019

Secció del DOGV
:   I. DISPOSICIONS GENERALS

Número del document
:   2019/3707


Data del document
:   29-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * reserva natural
    * protecció del medi ambient
    * política de medi ambient
    * zona protegida
    * legislació

DECRET 52/2019, de 29 de març, del Consell, de modificació del Decret 71/1993, de règim jurídic del Parc Natural de l'Albufera. [2019/3707]  
El Parc Natural de l'Albufera va ser declarat espai natural protegit per mitjà del Decret 89/1986, de 8 de juliol, del Consell de la Generalitat Valenciana, de règim jurídic del Parc Natural de l'Albufera. No obstant això, aquest decret va ser declarat nul pel Tribunal Superior de Justícia de la Comunitat Valenciana en sentència núm. 1524/1987, de 6 de març de 1990, per defecte de forma, ja que no tenia el preceptiu dictamen del Consell d'Estat. El Tribunal Suprem va ratificar la sentència dictada en primera instància en la sentència núm. 3655/1990, de 20 de juliol, de 1992.  
L'1 d'octubre de 1990, mitjançant un acord del Consell de la Generalitat Valenciana, s'aprovà definitivament el Pla especial de protecció del Parc Natural de l'Albufera. Aquest pla especial va ser impugnat davant del Tribunal Superior de Justícia de la Comunitat Valenciana i fou declarat nul per sentència de data 10 de desembre de 1992, i va ser ratificada pel Tribunal Suprem en sentència d'11 de novembre de 1999.  
Per això, el 31 de maig de 1993, es va aprovar el Decret 71/1993, del Govern Valencià, de règim jurídic del Parc Natural de l'Albufera, actualment vigent. Alhora, aquest decret va ser modificat pel Decret 258/2004, de 19 de novembre, del Consell. Finalment, per mitjà del Decret 259/2004, de 19 de novembre, del Consell, es va aprovar el Pla Rector d'Ús i Gestió del Parc Natural de l'Albufera.  
Contra l'esmentat Decret 259/2004, pel qual s'aprova el Pla Rector d'Ús i Gestió (PRUG), es va dictar pel Tribunal Superior de Justícia de la Comunitat Valenciana, la sentència núm. 484/2008, de 6 de maig. Aquesta declara nul·les la disposició derogatòria primera del Pla Rector d'Ús i Gestió, així com els articles 35 apartats 1 i 4; 36 d) i del 73 al 81 de l'annex normatiu. Aquesta sentència va ser recorreguda en cassació davant del Tribunal Suprem, el qual va dictar la sentència en data 10 de maig de 2012, i va confirmar la Sentència del Tribunal Superior de Justícia de la Comunitat Valenciana núm. 484/2008, de 6 de maig.  
Si bé la sentència anul·lava diversos preceptes del Pla Rector d'Ús i Gestió de 2004 no qüestionava la legalitat del Decret 258/2004, de modificació del règim jurídic del parc, la seua inadequació a l'ordenament jurídic quedà posada de rellevància perquè establia la possibilitat que el Pla Rector d'Ús i Gestió fes classificacions de sòl, atès que es tractaria d'una competència exclusiva del Pla d'Ordenació dels Recursos Naturals (d'ara en avant PORN) donada la seua prevalença sobre qualsevol altre instrument d'ordenació.  
Davant d'aquesta situació jurídica, es publica l'Ordre 13/2012, de 5 de setembre, de la Conselleria d'Infraestructures, Territori i Medi Ambient, per la qual s'acorda iniciar el procediment de revisió i aprovació del Pla Rector d'Ús i Gestió del Parc Natural de l'Albufera, amb la finalitat d'adaptar-lo a la realitat territorial i a les modificacions legislatives aprovades recentment.  
Cal actualitzar el règim jurídic establert en el Decret 71/1993, així com fer-ho concordant amb el que estableixen les sentències esmentades, amb l'objectiu d'aclarir la situació urbanística, per a això es procedeix a eliminar qualsevol referència a possibles reclassificacions que no serien conformes amb la classificació dels sòls d'aquest parc natural.  
  
Pel que fa a la gestió del Parc Natural de l'Albufera, aquest decret atorga les competències a l'òrgan competent en matèria d'espais naturals protegits, i substitueix el Consell Directiu del Parc a què s'havia atribuït tal competència en el Decret 71/1993. Alhora, s'estableix la creació, en el si de la Junta Rectora, d'una comissió tècnica, a través de la qual es porte un seguiment i una avaluació del règim hídric del Parc Natural de l'Albufera.  
Pel que fa a la cartografia, es procedeix a publicar la corresponent al límit del parc natural. Aquesta publicació no implica en cap cas que es procedisca a la modificació dels límits establerta en el Decret 71/1993 i la modificació d'aquest realitzada amb el Decret 258/2004. D'aquesta manera, s'adequa la cartografia a una escala amb un major nivell de detall i es realitzen modificacions en la delimitació textual per a adaptar-los a la terminologia actual pel que fa a nomenclatura cadastral.  
Aquest decret és conforme amb els principis establerts per la Llei 39/2015, relatius a necessitat, eficàcia, proporcionalitat, seguretat jurídica, transparència i eficàcia, tal com s'ha posat de manifest en els motius expressats anteriorment.  
Aquesta disposició està inclosa en el Pla normatiu de l'Administració de la Generalitat per a 2019.  
Per tot això, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del 29 de març de 2019,  
  
  
DECRETE  
  
Article únic. Modificació normativa  
1. Aquest decret té per objecte la modificació dels articles segon, apartat dos, quart, cinqué, seté, huité i nové; la derogació de l'article sisé, i de les disposicions addicionals primera i tercera, i les disposicions transitòries primera i segona; i l'addició d'un nou article nové del Decret 71/1993 en els termes establerts en l'annex d'aquest decret.  
2. Es modifica la numeració dels articles seté, huité i nové del Decret 71/1993, passant a ser els articles sisé, seté i huité respectivament.  
3. Es modifica l'annex del Decret 71/1993 relatiu a la delimitació del Parc Natural que queda desglossat en l'annex I, «Descripció textual del límit del Parc Natural de l'Albufera» i en l'annex II, «Representació cartogràfica de la delimitació del Parc Natural» en els termes establerts en l'annex d'aquest decret.  
  
DISPOSICIÓ ADDICIONAL  
  
Única. Incidència pressupostària  
L'aplicació i el desenvolupament d'aquest decret no pot tindre cap incidència en la dotació dels capítols de despesa assignada a la conselleria competent i, en tot cas, haurà de ser atès amb els mitjans personals i materials d'aquesta conselleria.  
  
DISPOSICIÓ TRANSITÒRIA  
  
Única. Règim sobre els procediments iniciats  
Aquells procediments administratius iniciats amb anterioritat a l'entrada en vigor d'aquest decret es resoldran per aquells òrgans de l'administració competents per raó de la matèria corresponent segons establisquen les diferents normes que se'ls apliquen.  
  
DISPOSICIONS FINALS  
  
Primera. Execució i desenvolupament  
Es faculta la persona titular de la conselleria competent en matèria de medi ambient perquè, en el marc de les seues competències, aprove les disposicions necessàries per a l'execució i el desenvolupament d'aquest decret.  
  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 29 de març de 2019  
  
El president de la Generalitat,  
XIMO PUIG I FERRER  
  
El conseller d'Agricultura, Medi Ambient,   
Canvi Climàtic i Desenvolupament Rural  
ELENA CEBRIÁN CALVO  
  
  
ANNEX  
Modificació del Decret 71/1993, de 31 de maig, del Govern Valencià, de règim jurídic del Parc de l'Albufera  
  
Ú  
Es modifica l'apartat dos de l'article segon, que queda redactat de la manera següent:  
«Dos. Els límits geogràfics del parc s'especifiquen descriptivament i gràficament en els annexos I i II d'aquest decret».  
  
Dos  
Es modifica la redacció de l'article quart, que queda redactat de la manera següent:  
«Article quart. Règim de gestió  
La gestió del Parc Natural de l'Albufera correspon a l'òrgan competent en matèria d'espais naturals de la Generalitat, sense perjuí que l'esmentada gestió, segons el que disposa l'article 48, apartat 8, de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, puga delegar-se totalment o parcialment d'acord amb el que preveu la legislació de règim local, o concertar-se amb institucions o entitats vinculades a la protecció.»  
  
  
Tres  
Es modifica l'article cinqué, que queda redactat de la manera següent:  
«Article cinqué. Junta Rectora  
Ú. Es crea la Junta Rectora del Parc Natural de l'Albufera, adscrita a la conselleria competent en matèria de medi ambient, com a òrgan col·legiat de caràcter consultiu, les funcions i la composició del qual es regeixen per la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana i pel Decret 264/2004, de 3 de desembre, del Consell, pel qual es modifica la composició de les juntes rectores dels parcs naturals de la Comunitat Valenciana.  
Dos El funcionament intern de la Junta Rectora es regirà pel que estableix la Llei 40/2015, d'1 d'octubre, de règim jurídic del sector públic amb relació als òrgans col·legiats de les administracions públiques i en el Pla rector d'ús i gestió del Parc Natural de l'Albufera.»  
  
Tres. La Junta Rectora del Parc Natural de l'Albufera es compon dels membres següents:  
a) El conseller o la consellera competent en matèria de medi ambient, en la seua condició de president o presidenta nat de la Junta Rectora.  
b) El president o la presidenta de la Junta Rectora.  
c) El director o la directora del Parc Natural de l'Albufera, que actuarà com a secretari o secretària.  
d) Dues persones representants de la conselleria competent en matèria de medi ambient i agricultura.  
e) Una persona representant de la conselleria competent en matèria d'ordenació del territori.  
f) Una persona de la conselleria competent en matèria de cultura, designada per a la protecció del patrimoni cultural.  
g) Una persona representant de la conselleria competent en matèria de turisme.  
h) Una persona representant de la Confederació Hidrogràfica del Xúquer.  
i) Una persona representant de la Diputació de València.  
j) Dues persones representants de l'Ajuntament de València.  
k) Una persona representant per cada un dels ajuntaments següents: Alfafar, Sedaví, Massanassa, Catarroja, Albal, Beniparell, Silla, Sollana, Sueca, Cullera, Albalat de la Ribera i Algemesí.  
l) Una persona representant de l'administració competent en matèria de costes.  
m) Dues persones representants d'altres organitzacions i associacions agràries.  
n) Una persona representant de la Comunitat de regants i Sindicat de regs de Sueca.  
o) Una persona representant de la Comunitat de regants de la séquia reial del Xúquer.  
p) Una persona representant de la Comunitat de regants canal de regs del riu Túria.  
q) Una persona representant de la Comunitat de regants de la séquia de Favara.  
r) Una persona representant de la Comunitat de regants i Sindicat de regs de Cullera.  
s) Una persona representant de la Junta de Desaigüe de l'Albufera.  
t) Una persona representant de les societats de caçadors.  
u) Una persona representant de les comunitats de pescadors.  
v) Una persona representant de la Universitat de València.  
w) Una persona representant de la Universitat Politècnica de València.  
x) Una persona representant de la Societat Espanyola d'Ornitologia.  
  
y) Dues persones representants de les associacions de protecció de la naturalesa, amb caràcter rotatiu biennal, triat per les dites entitats de comú acord entre aquestes.  
z) Una persona representant de les associacions d'empresaris del parc, designat per aquesta entitat.  
aa) Una persona representant de la Federació Valenciana de Vela Llatina.  
Quatre. Per al correcte compliment de les comeses de la Junta Rectora, podran constituir-se en el si d'aquesta les comissions necessàries. Amb caràcter permanent o temporal, i per delegació expressa de la Junta, a la qual donaran compte de les seues activitats, les comissions podran exercir funcions d'informe, proposta, assessorament i seguiment d'àmbits concrets de la gestió del parc natural.  
  
Cinc. En particular, es constituirà la Comissió tècnica en matèria d'aigua en el Parc Natural de l'Albufera, amb l'objecte d'establir propostes en l'àmbit de la gestió de l'aigua en el Parc Natural de l'Albufera, així com establir una via de comunicació periòdic entre les administracions competents en matèria de gestió hídrica.  
En el Pla rector d'ús i gestió del Parc Natural de l'Albufera s'establirà la naturalesa i els objectius de l'esmentada comissió, així com, la composició, les funcions i el règim de funcionament d'aquesta.»  
  
  
Quatre  
Se suprimeix l'article sisé del Decret 71/1993.  
  
Cinc  
Es modifica l'article seté, que queda redactat de la manera següent:  
  
«Article sisé. Direcció de l'espai protegit  
La gestió de l'espai protegit correspon al director o la directora competent en espais naturals protegits per mitjà del director/a conservador/a, i aquest dependrà orgànicament i funcionalment del servei que tinga encomanada la gestió dels espais naturals protegits.»  
  
Sis  
Es modifica l'article huité, i queda redactat de la manera següent:  
«Article seté. Finançament del parc  
El Consell, a fi d'atendre les despeses generals de funcionament del parc natural i les inversions necessàries en aquest, habilitarà els crèdits oportuns, sense perjuí de les aportacions materials eventuals d'altres entitats públiques o privades interessades en col·laborar amb la conselleria competent en matèria de medi ambient en la gestió de l'espai natural protegit.»  
  
Set  
Es modifica l'article nové, que queda redactat de la manera següent:  
«Article huité. Règim d'infraccions i sancions  
El règim sancionador en l'àmbit del Parc Natural de l'Albufera serà l'establert en la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana i en la Llei 42/2007, de 13 de desembre, del Patrimoni Natural i de la Biodiversitat i en la resta de normes sectorials que li resulten aplicables.  
  
  
Huit  
S'hi inclou un nou article, que queda redactat de la manera següent:  
«Article nové. Règim de responsabilitat ambiental  
El règim de responsabilitat ambiental pels danys generats pels operadors econòmics a les espècies i els hàbitats que van motivar la declaració de l'espai natural protegit serà l'establert en la Llei 26/2007, de 23 d'octubre, de responsabilitat mediambiental, sense perjuí de l'aplicació, si és el cas, de les disposicions contingudes en la Llei 42/2007, de 13 de desembre, del patrimoni natural i de la biodiversitat; la Llei 11/1994, de 27 de desembre, d'espais naturals protegits de la Comunitat Valenciana; la Llei 21/2013, de 9 de desembre, d'avaluació ambiental, en la Llei 2/1989, de 3 de març, de la Generalitat, d'impacte ambiental, i en la resta de normes sectorials que resulten aplicables quant a l'actuació que es tracte.»  
  
Nou  
Se suprimeixen les disposicions addicionals primera i tercera i queda redactat de la manera següent la disposició addicional única:  
«Disposició addicional única  
L'àmbit territorial del Pla d'ordenació dels recursos naturals inclourà la conca hidrogràfica de l'Albufera i en el seu contingut es contemplaran amb una atenció especial les aportacions que des del Xúquer i el Túria influeixen decisivament en el balanç hídric del sistema (llac i marjal conjuntament).»  
  
Deu  
Se suprimeixen les disposicions transitòries primera i segona.  
  
Onze  
Es modifica l'annex «Delimitació del Parc de l'Albufera» que queda desglossat com s'estableix en els annexos I i II, redactats com segueix:  
  
  
«ANNEX I  
Descripció textual del límit del Parc Natural de l'Albufera  
  
Des de l'espigó situat al NE del poble Pinedo (al final del marge dret del riu Túria i a la desembocadura) en el vèrtex núm. 1 (coordenades 729842,91815; 4367067,7170, per tots en el Sistema de Referència Terrestre Europeu 1989 o ETRS89) i en direcció oest pel marge dret del riu Túria i voreja l'aigua fins reunir a l'altura de la CV-500 en el vèrtex 2 (728813,94213; 4367525,6450) on passa a recórrer-la, direcció sud, fins al vial d'accés a Pinedo, on des del vèrtex 3 (728804,30130; 4367446,5340) continua per la vora de la V-30, en direcció NO, fins al vèrtex 4 (728041,79427; 4367791,2220), d'on es dirigeix a la bifurcació de la séquia del Brosquill amb el camí de l'alqueria de Brosquill, en el vèrtex 5 (728036,76552; 4367777,9290), i passa per davant de l'esmentada alqueria fins a l'antiga carrera en Cortes i en direcció sud per la carrera fins reunir en la séquia de l'Or, en el pont de Taules i séquia de la Vall.  
  
Des del pont de Taules i en direcció oest, el límit coincideix amb el recorregut de la séquia de l'Or fins unir-se en l'encreuament amb la de Ravisanxo en terme d'Alfafar, en el vèrtex 6 (726332,42609; 4365566,7910), i la segueix aigües amunt fins arribar a la carretera V31.  
Cap al sud, el límit continua per la carretera V-31 i la pista de Silla (camí vell de Russafa) fins al ferrocarril València-Gandia, on passa a recórrer el traçat d'aquest en direcció sud, fins que s'uneix amb la séquia del Riuet, en el vèrtex 7 (725465,57512; 4351761,8430). Recorre l'antic traçat de la séquia esmentada fins al vèrtex 8 (725746,43763; 4351684,1610) i continua fins al vèrtex 9 (725825,70218; 4351704,1110). Des d'aquest punt es dirigeix fins al vèrtex 10 (725930,66544; 4351709,5310) per la séquia de la Campana i la recorre fins al camí de l'Alberola; per aquest fins al camí del Barranquet i continua pel braçal de la Rebassada des del vèrtex 11 (726163,33929; 4351645,3030) fins arribar al camí de l'Alteró en el vèrtex 12 (726435,07742; 4351597,0980) i continua per aquest fins arribar al camí de Campets. Discorre per aquest fins reunir a l'altura del límit oest de la parcel·la 116 del polígon 026 de Sollana en el vèrtex 13 (726524,47352; 4351435,3970) i en línia recta fins al vèrtex 14 (726672,40753; 4351350,4030), on segueix el camí de Paretes. A continuació, continua pel reg de Paretes fins al marge nord del caixer de la séquia del Pontatge o Regallo pel qual segueix fins agafar el reg dels Clots per la part més oriental. El segueix fins creuar la plataforma de l'A-38 i en el vèrtex 15 (726425,95807; 4349859,5340) continua pel camí de servei o de la Màquia, en direcció oest, fins al vèrtex 16 (726250,97024; 4349875,4110), des d'on passant pels vèrtexs 17 (726165,59045; 4349842,4000), 18 (726174,55260; 4349819,5300) i 19 (726172,76096; 4349816,7100), fins al vèrtex 20 (726047,80286; 4349777,9020) que es troba en el costat del reg d'Alfassar, el qual segueix en direcció nord fins al límit N de la parcel·la 323, polígon 021 de Sollana 35 (725870,30; 4350131,68). Segueix el camí per la seua llinda sud fins al vèrtex 21 (725662,77687; 4350087,1340).  
  
Segueix la séquia de Sant Agustí en direcció N i creua la del Regallo fins reunir en la séquia de la mà dreta de Pastilla, que segueix fins al pont del camí d'Alzira, en el vèrtex 22 (724998,98044; 4350445,8750).  
  
Cap al sud, el límit recorre el camí d'Alzira fins reunir en l'encreuament amb el camí de la casa de Magí o Matxí, on continua pel de Matxí fins al del Trullaç, que segueix en direcció sud cap a la casa de Caro, fins al vèrtex 23 (725240,55838; 4347809,1440). Segueix el reg dels Mallades, en direcció oest fins a la parcel·la 42 del polígon 017 de Sollana en el vèrtex 24 (724433,40055; 4347695,6100) i passa pels vèrtexs 25 (724446,16937; 4347649,1360), 26 (724466,56847; 4347520,8370), 27 (724454,69024; 4347517,5840), 28 (724450,41944; 4347246,1840) i 29 (724405,31119; 4347244,2090), i des d'aquest pel reg de Santa Caterina fins al camí del Governador, on continua en direcció sud fins a l'encreuament amb el del barranc dels Algadins, terme d'Algemesí. Segueix el traçat del camí dels Algadins en direcció est fins al reg de l'Arbret al vèrtex 30 (725355,01799; 4346571,0540) i per aquest reg fins a la paret del Molinet, on continua per la séquia Nova cap al sud, travessa el camí de la Creu i voreja la partida de la Tancada fins al camí de la Tancada en el vèrtex 31 (725114,40250; 4345198,8850). Per aquest fins a la séquia de Moncofa al terme d'Albalat, el qual segueix en direcció sud, pel camí de Moncofa fins al vèrtex 32 (725455,72843; 4344378,8970). Des d'ací, el límit recorre entre límits parcel·laris de la partida de les Jovades cap a l'est per a buscar el camí de la Sarguereta pels vèrtexs 33 (725594,15011; 4344359,3670), 34 (725614,58756; 4344355,0570), 35 (725619,45180; 4344357,6670), 36 (725626,92396; 4344359,5470) i 37 (725628,07539; 4344405,8770), on segueix pel límit sud de les parcel·les 43, 75 72 i 37 del polígon 1 del terme municipal d'Albalat de la Ribera, fins arribar al camí de la Palmella en el vèrtex 38 (725987,94383; 4344321,6640).  
  
  
En direcció NE, el límit és el camí de la Palmella; a continuació, el caminàs del Morelló i el camí de la Mola fins a la part sud de la parcel·la 160 del polígon 017 d'Albalat de la Ribera al vèrtex 39 (726853,05655; 4344634,0700), des d'on segueix el traçat assenyalat pels vèrtexs 40 (726920,70875; 4344628,4760), 41 (726935,02868; 4344621,1740), 42 (726950,23266; 4344644,5960), 43 (726981,85852; 4344641,0760), 44 (727000,32474; 4344725,3370), 45 (727007,53362; 4344727,4650), 46 (727069,80356; 4344717,7250) i 47 (727073,51525; 4344745,8440), el límit continua pel traçat sinuós de la séquia de Senillera cap a l'est fins al pont de l'Anell i al sud pel camí de la Costanera fins a la parada de Maset i per la séquia de la Bova en direcció est, fins que s'uneix a la del Mallorquí, on segueix en direcció sud fins a l'ullal del Mallorquí en el vèrtex 48 (727713,72914; 4343768,5820), i recorre els vèrtexs 49 (727734,07773; 4343762,7320), 50 (727741,53416; 4343770,3120), 51 (727763,24637; 4343759,5620), 52 (727813,75293; 4343741,9520), 53 (727833,11226; 4343841,6650), 54 (727870,16775; 4343839,5730), 55 (727868,14192; 4343824,2030), 56 (727928,65628; 4343797,2470) i 57 (727937,13395; 4343807,3720), des d'on segueix el límit sud de la parcel·la 106 del polígon 1 de Sueca i arriba al camí de la portella de Mateu, que segueix fins arribar al vèrtex 58 (728408,04955; 4344381,9160) i en línia recta al vèrtex 59 (728708,92754; 4344387,4020) en el camí de la Taronja, Teular o travessia de Campanari que segueix fins al camí del pas de Rossell, fins al camí de la sequieta Nova, pel qual, en direcció nordest, arriba al camí vell de València, on segueix en direcció sud-est per la séquia de la Paridora fins al camí del Guardadany de Ràfol fins al vèrtex 60 (730244,76649; 4344806,2530) creuant la A-38 al vèrtex 61 (730338,05693; 4344800,2430). Segueix pel vèrtex 62 (730351,75945; 4344814,9930), 63 (730354,62900; 4344815,2530) i 64 (730561,41336; 4344730,4630) i continua pel Guardadany de Ràfol, camí del Guardadany del Clot fins a la carretera CV-500 al pont Nou en el vèrtex 65 (732567,84139; 4344215,9910), discorre pel lateral oest d'aquesta fins a la Creu. on el límit creua la carretera CV-500. Segueix el caminàs del Saladar fins al camí de Cendroses, i per aquest fins al braçal dels Ossos. El recorre fins al camí de la mota del Saladar, el segueix per la séquia dels Arbres i per la mota del Saladar fins creuar la carretera o el camí de Vilxes.  
  
  
Des del vèrtex 66 (735363,75430; 4343816,5980) i en direcció sud-oest, pel camí de Vilxes fins al de Magraners, entre el camí i el braçal de Magraners, segueix cap al sud creuant les vies del ferrocarril de València-Gandia pel camí de la Tarranquera i el braçal de Magraners. Creua la carretera N-332 per a continuar pel Guardadany del Pla fins a la séquia Mare al vèrtex 67 (733465,49474; 4340745,0960). La recorre fins al cano del Ràfol de Cullera al vèrtex 68 (734963,20610; 4340562,5570), on segueix entre el canal d'Entreforc i camí Vell de Sueca fins a l'encreuament amb la casa de Carabassa, vèrtex 69 (736568,09657; 4340896,8570). Continua pel camí de Magraners fins al camí d'accés a la partida de Baix dels Sants al vèrtex 70 (736607,41199; 4340811,7230), d'aquest al vèrtex 71 (736904,85957; 4340805,2940), per on el límit discorre pel llindar est de les parcel·les de cultius i la «muntanyeta». La rodeja fins a la senda dels Sants de la Pedra, i per aquesta fins a la carretera d'Oliva a Natzaret, just enfront de la font del Gegant al vèrtex 72 (737213,42785; 4340993,2380). Després recorre la carretera cap al nord fins a la casa d'Orengo al vèrtex 73 (737495,17228; 4341190,9770), on continua pel camí del primer coll cap al far de Cullera fins arribar a la séquia de Sant Llorenç, i la segueix aigües avall fins creuar per sota de la carretera del far i pel desaigüe d'aquesta fins al vèrtex 74 (739880,70529; 4341469,1300) a la platja del Dosser, on discorre cap al nord per la línia del mar en el nivell mitjà fins arribar al punt de partida en el vèrtex 1.»  
  
  
  
ANNEX II  
Representació cartogràfica de la delimitació   
del Parc Natural de l'Albufera


Còpia Permalink ELI